钦定古今图书集成/明伦汇编/家范典/第016卷 > 《离思赋》〈有序〉魏·学洢
## 钦定古今图书集成/明伦汇编/家范典/第016卷 > 《离思赋》〈有序〉魏·学洢

乙卯春，季家大人北之《文安》。时序如流，忽尔觱烈，离思耿耿，爰造斯篇，情而不文，聊以自摅也。辞曰：

忆阳春之恢台兮，垂杨之青青。将余亲于江皋兮，
屯余行其竛竮。数辟咡余𫖯诏兮，逝将去此而遐征。
各𢥞𢥞其弗绎兮，中怆恍而难平。陟巉岩以周览兮，
睹大江之滔滔。道曼曼其靡极兮，忾磳之怒涛。恍
齐鲁之在望兮迷𩙯“䫻之𩙫𩙫。《蓱岛》汨其浮没兮，冲
风动夫布袍。意徘徊而罢眺兮，步徙倚乎彼皋。勉商
略江山之奇胜兮，志奄奄其不豪。载宿宿以俶装兮，
命归者先解维。乘潮水之迅驶兮，抚中心而不夷。愿
及行之未远兮，更一见而致辞。计淹留其终别兮，强
自割而遂驰。”道晋陵之殷辚兮，逾姑苏之烂漫。出新
诗于轻箑兮，唫数章而永叹。涕霪霪其若霰兮，神溶
溶而无畔。冯惆怅以独返兮，癙忧集而悺悺。既伤儿
之怀亲兮，重伤亲之念儿。戒归櫂令遄发兮，还三复
而视之。匪《无则言》以自壮兮，写中曲乎两眉。孰有恨
而非别兮，孰有别而不思？佯婆娑其媮乐兮，各不言
而相知。羌萎约以自废兮，怜风日之凄。其既驾桧楫
兮，临迥道之三千。归期勿可道兮，行远绵乎岁年。肇
发棹于吴会兮，辖将驰乎幽燕。遘《女魃》之儇舞兮，路
迍邅而不前。桃李摽落以遒尽兮，榴火歕而复然。顷
艾虎其萦怀兮，又闻江南之采莲。踆乌不可与俪偕
兮，草木芸芸其屡迁。伤征途之踯躅兮，忽涕泗之流
漩。石圻沸焦烟兮，望钱塘而驻旆。蹈赤坂之赫威兮，
蹇傍徨以赖欻愁愁其若撼兮，怀余亲而长嘅。去
衡泌之肃泠兮，服顽沙之《飏壒》。荃不堪此蕴隆兮，矧
羇旅之狼狈。臆怫郁以缭悷兮，恒假寐而独悕。惚忻
忻其承颜兮，或髣髴乎既归。盱余目而莫觌兮，羌厌
浥其渍帏。每惝恍以竟日兮，留梦境而弗违。雁翩翩
南翱翔兮，寄儿以新槁。憎世路之䨧曀兮，鸣吾鼎之
为宝。鳣鲸裁于蝼蚁兮，虎豹吼而当道。凤凰羾于天
门兮，览《九苞》其犹未保。挟蓬矢无肃心兮，徒伤谋生
之草草。儿愿及年之方将兮，怀夜光而粥之。熏椒桂
与木兰兮，辑翠羽之陆离。苟善价其可俟兮，将良弓
以为箕。出门遘夫文穷兮，群众兆而见嗤。送裘马于
五陵兮，什敝貂而自私。天实构此西日之局兮，讵贲
获之可为。忳愁约以侘傺兮，志逴逴其逾亢。块独处
此穷檐兮，倚斜阳而四望。感严威之觱发兮，俄飚涌
以跳逿。女机杼而士唫兮，幸家人之无恙。曰：“坎坎其
育鞠兮，独有行乎四方。”俱昕夕而匪所睼兮，知永怀
夫故乡。跂游云以揽涕兮，霑余袂其浪浪。乱曰：“人生
孰无别离兮，恃来者之可期。”幼不诵夫《甫田》兮，曷怛
怛其相思